Document ID: 32003D0370

Komission päätös,
tehty 21 päivänä toukokuuta 2003,
jäsenvaltioiden mahdollisuudesta pidentää uusien tehoaineiden jodosulfuronimetyylinatriumin, indoksakarbin, S-metolaklorin, Spodoptera exigua -monisärmiöviruksen, tepraloksidimin ja dimetenamidi-P:n väliaikaisia lupia
(tiedoksiannettu numerolla K(2003) 1583)
(ETA:n kannalta merkityksellinen teksti)
(2003/370/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 2003/31/EY(2), ja erityisesti sen 8 artiklan 1 kohdan neljännen alakohdan,
sekä katsoo seuraavaa:
(1) Direktiivin 91/414/ETY 6 artiklan 2 kohdan mukaisesti Saksa vastaanotti joulukuussa 1998 AgrEvo GmbH:lta (nykyinen Bayer CropScience) hakemuksen jodosulfuronimetyylinatrium-nimisen tehoaineen sisällyttämisestä direktiivin 91/414/ETY liitteeseen I. Komission päätöksessä 1999/392/EY(3) vahvistettiin, että asiakirja-aineisto oli täydellinen ja että sen voitiin periaatteessa katsoa täyttävän direktiivin liitteissä II ja III säädetyt tietovaatimukset.
(2) Alankomaan viranomaiset vastaanottivat indoksakarbia koskevan vastaavanlaisen hakemuksen Du Pont de Nemoursilta lokakuussa 1997. Tämä asiakirja-aineisto todettiin täydelliseksi komission päätöksellä 98/398/EY(4).
(3) Belgia vastaanotti S-metolakloria koskevan vastaavanlaisen hakemuksen Novartis N.V.:ltä (nykyisin Syngenta) elokuussa 1997. Tämä asiakirja-aineisto todettiin täydelliseksi komission päätöksellä 98/512/EY(5).
(4) Alankomaat vastaanotti Spodoptera exigua -monisärmiövirusta koskevan vastaavanlaisen hakemuksen Biosysiltä heinäkuussa 1996. Tämä asiakirja-aineisto todettiin täydelliseksi päätöksellä 97/865/EY(6).
(5) Espanja vastaanotti tepraloksidimia koskevan vastaavanlaisen hakemuksen BASF AG:ltä syyskuussa 1997. Tämä asiakirja-aineisto todettiin täydelliseksi komission päätöksellä 98/512/EY.
(6) Saksa vastaanotti dimetenamidi-P:tä koskevan vastaavanlaisen hakemuksen BASF AG:ltä huhtikuussa 1999. Tämä asiakirja-aineisto todettiin täydelliseksi komission päätöksellä 1999/555/EY(7).
(7) Asiakirja-aineistojen täydellisyyden varmistaminen oli tarpeen, jotta niitä voitaisiin tarkastella yksityiskohtaisesti ja jotta jäsenvaltioilla olisi mahdollisuus myöntää kyseessä olevaa tehoainetta sisältäville kasvinsuojeluaineille väliaikainen lupa enintään kolmeksi vuodeksi siten, että direktiivin 91/414/ETY 8 artiklan 1 kohdassa säädettyjä edellytyksiä noudatetaan, erityisesti edellytystä tehdä yksityiskohtainen arviointi tehoaineesta ja kasvinsuojeluaineesta direktiivin vaatimusten mukaisesti.
(8) Näiden tehoaineiden vaikutukset ihmisten terveyteen ja ympäristöön on arvioitu direktiivin 91/414/ETY 6 artiklan 2 ja 4 kohdan mukaisesti kunkin hakijan ehdottamien käyttötarkoitusten osalta. Esittelevät jäsenvaltiot toimittivat komissiolle tehoaineita koskevien arviointikertomusten luonnokset 30 päivänä toukokuuta 2000 (jodosulfuronimetyylinatrium), 7 päivänä helmikuuta 2000 (indoksakarbi), 3 päivänä toukokuuta 1999 (S-metolaklori), 9 päivänä marraskuuta 1999 (Spodoptera exigua -monisärmiövirus), 21 päivänä tammikuuta 2001 (tepraloksidimi) ja 26 päivänä syyskuuta 2000 (dimetenamidi-P).
(9) Asiakirja-aineistojen tarkastelua on jatkettu sen jälkeen, kun esittelevät jäsenvaltiot toimittivat arviointiluonnokset, eikä sitä ole mahdollista saada päätökseen direktiivissä 91/414/ETY säädetyssä määräajassa.
(10) Koska arvioinneissa ei toistaiseksi ole ilmennyt mitään välittömiä huolenaiheita, jäsenvaltioille olisi annettava mahdollisuus pidentää näitä tehoaineita sisältäville kasvinsuojeluaineille myönnettyjä väliaikaisia lupia 24 kuukauden ajan direktiivin 91/414/ETY 8 artiklan mukaisesti, jotta asiakirjojen tutkimista voidaan jatkaa. Tämän 24 kuukauden ajan pitäisi olla riittävä arviointi- ja päätösmenettelyn saattamiseksi loppuun, jotta kunkin tehoaineen mahdollisesta sisällyttämisestä liitteeseen I voidaan tehdä päätös.
(11) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jäsenvaltiot voivat pidentää jodosulfuronimetyylinatriumia, indoksakarbia, S-metolakloria, Spodoptera exigua -monisärmiövirusta, tepraloksidimia ja dimetenamidi-P:tä sisältäville tuotteille jo myönnettyjä väliaikaisia lupia enintään 24 kuukauden pituiseksi ajaksi tämän päätöksen tekopäivästä.
2 artikla
Tämä päätös on osoitettu kaikille jäsenvaltioille.
Tehty Brysselissä 21 päivänä toukokuuta 2003.

Labels: 18
15
1